ኣይተ መንግሽ፡ ኤን 95 ኣቐዲምና ንሰብሞያ ብምሃብ፡ ሕድሕድ ወረዳታትን ሆስፒታላትን ድማ፡ ኣብ ትካሎም ንዘለዉ ሰራሕተኛታት ብቐዳምነት ንክህብዎምን፤ ንሱ'ውን ጥንቃቐ ገይሮም ንክጥቀምሉ ኢና ኣንፈት ንህብ። ስለዚ እቲ 'ኤን 95' ማስክ ንምጥቃም ብዝወጽአ መምርሕን ግዜ ገደብን ኢና ንኸይድ። ከም ቢሮ ግን፡ ክልተ ወርሒ ሙሉእ ግድን ክትጥቀምሉ ኣለኩም ዝብል መመርሒ የብልናን። ቢቢሲ፡ብሓፈሻ ኣብ ትግራይ ብዝሒ ብኮሮናቫይረስ ዝተለኸፉ ሰባት 41 በጺሑ ኣሎ። ኣይተ መንግሽ፡ ኩሎም፡ እዚ ሕማም ኣለዎም ካብ ዝበሃሉ ከባቢታት ናባና ዝኣተወ እዩ። ኣብ ማይ ካድራ ዘለዉ በዚ ቫይረስ ዝተለኸፉ ሰባት፡ ካብ ሱዳን ዝመፅኡ እዮም። ስለዚ እቶም ረኽሲታት ካብ ደገ ኣታዊ ዝኾኑ'ዮም ማለት እዩ። እቲ ናይ ፈተሻ ስርዓትና ጥንኩር ስለ ዝኾነ'ዩ እዚ ተረኺቡ። ሰብሞያና ናብ ከምዚ ዓይነት ናብ ጥዕና ፀገም ከይኣትዉ ግና ከም ቢሮ ሓላፍነት ኣለና፤ ጉድለት እንተልዩ'ውን ምስትኽኻል ንኽእል ኢና። ቢቢሲ፡ ሓደ በዓል ሞያ ጥዕና ናብ ግንባር ክትልእኽ እንተኾይንካ እኹል ዝበሃል መከላኸሊ ናውቲ ኣዕጢቅካ እዩ። እዚ ኣይተገበረን። ኣብ ዞባ ምዕራብ ድማ ልዑል ዝኾነ ስግኣት ኣሎ። ብፍላይ ኣብ መወሸቢ ማእኸል ማይካድራ ኣብ ሞንጎ ተወሸብቲ ምትሕውዋስ ኣሎ፣ እኹል ዝኾነ ማእኸል መወሸቢ ቦታ የለን። ተወሸብቲ ተሓዋዊሶም ኣብ ደገ ኮፍ ዝብልሉ፣ ሓቢሮም ኩዕሶ ዝፃወትሉ፣ ህፃውንቲ ቆልዑ ናብቲ ማእኸል መወሸቢ ብምእታው፡ ንተወሸብቲ ማይ ከምፅእሎም ዝለኣኽሉ ኩነታት እዩ ዘሎ። ከመይ ገይርኩም ንሰርሕ ኣለና ትብሉ?
